38. ΑΠΟΦΑΣΗ ΥΠΟΥΡΓΟΥ ΕΜΠΟΡΙΟΥ Αριθ. Ε4/7310 της 10/26 Νοεμ. 1987 (ΦΕΚ Β' 631) Λειτουργία Εμπορικών Εξαγωγικών Εταιρειών Άρθρ.1.-α)Οι λειτουργούσες ή ιδρυόμενες Εμπορικές Εξαγωγικές Εταιρείες (EXPORT TRANDING COMPANIES) θα έχουν τη μορφή της Ανώνυμης Εταιρείας με ολοσχερώς καταβεβλημένο κεφάλαιο κατ' ελάχιστο όριο 50 εκατ. δραχμές. β)Στο Καταστατικό της Εταιρείας θα περιέρχεται σαν αποκλειστικός σκοπός αυτής η διενέργεια εξαγωγών. Κατ' εξαίρεση θεωρείται ότι διατηρεί τον αποκλειστικό της σκοπό η Εταιρεία σε περιπτώσεις εξαγωγής ορισμένων ελληνικών προϊόντων, που θα καθορίζονται κάθε φορά με απόφαση του Υπουργού Εμπορίου, με αντίστοιχη εισαγωγή αγαθών των οποίων η αξία CIF I) δεν υπερβαίνει το 20% της αξίας FOB των εξαγομένων ή 2)υπερβαίνει το ποσοστό αυτό αλλά πρόκειται για προμήθεια των Φορέων του Ενιαίου Προγράμματος Προμηθειών. γ)Σε περίπτωση που το σύνολο των ιδίων κεφαλαίων της Εταιρείας γίνει  κατώτερο από το μισό του Μετοχικού Κεφαλαίου, το Διοικητικό Συμβούλιο υποχρεούται να συγκαλέσει Γενική Συνέλευση μέσα σε προθεσμία έξι μηνών από τη λήξη της χρήσης, που θ' αποφασίσει τη λύση της Εταιρείας ή την μη λύση αλλά με σύγχρονη αύξηση του Μετοχικού Κεφαλαίου. δ)Πέραν των στο άρθρ. 47 α  του Νόμ. 2190/1920, αναφερομένων λόγων λύσεως, η υπό κρίση Εταιρεία θα λύεται με απόφαση της Γενικής Συνελεύσεως και λόγω μη επιτεύξεως του σκοπού της.Η απόφαση αυτή θα λαμβάνεται μετά από σύμφωνη γνώμη του Υπουργού Εμπορίου. ε)Κατά τα ειδικότερα οριζόμενα στο άρθρ.13 του Νόμ.2190/1920,το Διοικητικό Συμβούλιο θ' αποφασίζει πέντε χρόνια μετά την πρώτη λειτουργία της Ανώνυμης Εταιρείας για την υποχρεωτική αύξηση του Μετοχικού Κεφαλαίου κατά 25 εκατ. δραχμές τουλάχιστον και στο τέλος της 10ετίας για τον διπλασιασμό του τελευταίου αυτού ποσού. Οι μετοχές που θα εκδοθούν προς κάλυψη της αυξήσεως θα είναι ονομαστικές και θα δύνανται να μεταβιβαστούν μετά σύμφωνη γνώμη του Υπουργού Εμπορίου. ς)Η έγκριση της σύστασης των Εταιρειών αυτών ως και κάθε τροποποίηση του Καταστατικού τούτων θα παρέχεται από τον Υπουργό Εμπορίου. ζ)Η εποπτεία επί των Εμπορικών Εξαγωγικών Επιχειρήσεων (EXPORT TRADING COMPANIES) ασκείται υπό του Υπουργείου Εμπορίου, τηρείται δε σχετικό μητρώο λειτουργίας τούτων στην Κεντρική Υπηρεσία του ιδίου Υπουργείου. Άρθρ.2.-Επιτρέπονται : α)Οι εισαγωγές α' υλών από οποιαδήποτε χώρα για μεταποίηση από βιομηχανίες και επανεξαγωγή από τις εν λόγω Εμπορικές Εταιρίες. Οι διαδικασίες θα διενεργούνται αυτόματα από τις μεσολαβούσες Τράπεζες χωρίς τήρηση άλλων διατυπώσεων (άδειες της Επιτροπής των Πινάκων Α και Β ή της Τραπέζης της Ελλάδος). β)Οι εξαγωγές από τις ίδιες εμπορικές εταιρείες για παθητική τελειοποίηση και επανεξαγωγή αγαθών που ανήκουν σε μεταποιητικές βιομηχανίες χωρίς την τήρηση των προβλεπομένων διαδικασιών (εγκρίσεις Υπουργείων Εμπορίου, Βιομηχανίας Ενέργειας και Τεχνολογίας). Η απόφαση αυτή της οποίας η ισχύς αρχίζει από σήμερα να δημοσιευθεί στην Εφημερίδα της Κυβερνήσεως. 